title: Sega
text: Sega ye una interpresa chaponesa de videochuegos fundada en 1960 por os interpresarios estausunidenses Martin Bromley y Richard Stewart.
  
  Historia 
  En 1940 os interpresarios estausunidenses Martin Bromley, Irving Bromberg y James Humpert fundoron Standard Games en Honolulu, Hawaii. O suyo obchectivo yera proporcionar maquinas recreativas a las bases militars mientres a Segunda Guerra Mundial. Dimpués d'a guerra os fundadors vendioron Standard Games en 1945 y en 1946 creyoron Service Games (u Sega), que recibió iste nombre por o suyo enfoque militar. Quan o gubierno d'os Estaus Unius prohibió as maquinas recreativas en os suyos territorios en 1952, Bromley ninvió a os suyos emplegaus Richard Stewart y Ray LeMaire a Tokio pa constituir a interpresa Service Games of Japan, que s'encargaría de subministrar maquinas recreativas a las bases estausunidenses en Chapón.
  A causa d'a mala reputación provocada por as investigacions sobre practicas comercials ilicitas por parte d'o gubierno d'Estaus Unius, Service Games of Japan se disolvió o 31 de mayo de 1960. O 3 de chunio Bromley establió dos interpresas pa fer-se cargo d'as suyas actividatz comercials, Nihon Goraku Bussan y Nihon Kikai Seizō.​ As nuevas interpresas adquirioron totz os activos de Service Games of Japan.
  
  En o decenio de 1960 a interpresa desembolicó os suyos primers chuegos electronicos, por eixemplo, Periscope.  En 1969 Sega se vendió a lo consorzio estausunidense Gulf and Western Industries y en 1973 lanzó Pong-Tron, o suyo primer videochuego.
  
  En primerías d'as anyadas de 1980, Sega prencipió a desembolicar videoconsolas, prencipiando con a SG-1000 y a Master System, pero habió d'enfrontinar-se a competidoras como que a NES de Nintendo.
  
  Sega lanzó o suyo siguient videoconsola, a Mega Drive (conoixida como que Genesis en Estaus Unius), en 1988. A Mega Drive no tenió muito exito frent a as suyas competidoras en Chapón, pero tenió gran acceptación en America y Europa dimpués d'o lanzamiento de Sonic the Hedgehog en 1991 y superó breument a la suya prencipal competidora, a Super Nintendo, en os Estaus Unius. En ixe decenio a interpresa sufrió quantos fracasos comercials, como que as consolas 32X, Saturn y Dreamcast. Por ixo, finalment, en 2002 deixó de fabricar videoconsolas pa centrar-se solament en o desembolique de videochuegos.
  
  Referencias 
  
  Interpresas de Videochuegos
  Chapón